b'\n_START_ARTICLE_\nTeka (yritys)\n_START_PARAGRAPH_\nOy Teka Ab oli suomalainen Riihim\xc3\xa4ell\xc3\xa4 vuosina 1920\xe2\x80\x931970 toiminut teknokemian alan teollisuusyritys._NEWLINE_Yrityksen toiminta alkoi jo 1907 Forssassa toiminimell\xc3\xa4 Teknokemiallinen Tehdas Helios F. J. Niemel\xc3\xa4, perustaja oli Frans Jaakko Niemel\xc3\xa4 (1881\xe2\x80\x931960). Vuonna 1910 t\xc3\xa4m\xc3\xa4 yritys siirtyi Riihim\xc3\xa4elle jossa sill\xc3\xa4 oli tehdas Koulukadun ja H\xc3\xa4meenkadun kulmassa. Vuonna 1912 yrityksess\xc3\xa4 oli 20 ty\xc3\xb6ntekij\xc3\xa4\xc3\xa4 ja valmistusohjelmaan kuuluivat muun muassa hieno- ja pesusaippuat, kesakkovoiteet, Illodin-suuvesi, hy\xc3\xb6nteis- ja rotanmyrkyt, eau de cologne, kenk\xc3\xa4rasva, suksivoide ynn\xc3\xa4 muut teknokemian tuotteet. Vuonna 1913 valmistui uusi saippuatehdas._NEWLINE_Vuonna 1915 perustettiin osakeyhti\xc3\xb6 Teknokemiallinen Tehdas Helios Oy joka osti toiminimen koneet, varastot ja saatavat. Yhti\xc3\xb6n nimeksi muuttui 1920 Osakeyhti\xc3\xb6 Teka Aktiebolag. Yrityksen perustanut F. J. Niemel\xc3\xa4 oli toimitusjohtajana ja hallituksen j\xc3\xa4senen\xc3\xa4 vuoteen 1920 saakka. 1920-luvulla tehdas valmisti muun muassa Ilona-kauneusaippuaa, Nobless-kenk\xc3\xa4voidetta, L\xc3\xa4kerol-pastilleja ja Samarin-hedelm\xc3\xa4suolaa._NEWLINE_22. elokuuta 1928 tapahtuneessa tulipalossa tuhoutuivat Tekan tehdasrakennukset kotelotehdasta lukuunottamatta sek\xc3\xa4 rakennuksissa olleet koneet, irtaimisto, valmisteet ja raaka-aineet. Tuli tuhosi my\xc3\xb6s kadun toisella puolella sijainneen kolmikerroksisen puisen Paappalan asuin- ja liikerakennuksen ullkorakennuksineen ja vaurioitti Riihim\xc3\xa4en yhteiskoulun koulutaloa. Tekalle aiheutui tulipalosta 4,5 miljonan markan vahingot ja palon kokonaisvahingot olivat noin 6 miljoonaa markkaa. Tehdas rakennettiin palon j\xc3\xa4lkeen uudelleen. _NEWLINE_Vuonna 1928 viipurilainen Havin Oy osti Tekan ja se jatkoi toimintaansa Havin tyt\xc3\xa4ryhti\xc3\xb6n\xc3\xa4. Talvisodan aikana 1940 Havin Oy:n tuotanto siirrettiin Viipurista Tekan tehdasalueelle Riihim\xc3\xa4elle. Vuonna 1970 Teka Oy fuusioitiin Havin Oy:hyn. Samana vuonna valmistui uusi teknokemian tehdas Herajoelle ja vuonna 1973 Koulunkadun tehdaskiinteist\xc3\xb6t ja ty\xc3\xb6v\xc3\xa4enasunnot purettiin. Vuonna 1997 saksalainen Henkel osti Havin Oy:n ja lopetti valmistustoiminnan Riihim\xc3\xa4ell\xc3\xa4.'